作者:劉伯亨
標題:農樂歌攤破雁兒落・皆是為功名，總是愁縈繫。鶯燕得交歡，鸞鳳不相配。
內容:往來魚雁多，展轉音信稀。天涯人未來，江頭馬不嘶。含恨對秋光，灑淚流寒溪。涼悽悽瀟瀟風雨催，冷陰陰穰穰蘆花底。看平原則見丹楓木葉飛，望長堤又見金井梧桐墜；看平原又見丹楓木葉飛，望長堤又見金井梧桐墜。鬧啾啾蟬鳴紫桂階，絮叨叨蛩唧黃花砌。呀，看芙蓉沒況向南池，飲茱萸無分賞東籬。見如今老菊匆匆瘦，赤緊的新梅漸漸肥。刀尺臨逼，正這頭裁那頭差了活計。針線拘繫，縫半邊忘半邊，錯了見識。